ลูกค้ากรุงไทยยังเชื่อมั่นศก.โตต่อเนื่องแน่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ผลสำรวจความเชื่อมั่นลูกค้าสินเชื่อธนาคารกรุงไทยไตรมาส 2 เพิ่มขึ้นอีกครั้ง สะท้อนภาวะเศรษฐกิจและธุรกิจมีแนวโน้มขยายตัวต่อเนื่อง
นางพัชรศิริ เกียรติกำจาย รองกรรมการผู้จัดการ ผู้บริหารสายงาน สายงานบริหารความเสี่ยง ธนาคารกรุงไทย เปิดเผยถึงผลการจัดทำดัชนีธุรกิจกรุงไทย หรือ Krung Thai Business Index (KTBI) ซึ่งเป็นดัชนีความเชื่อมั่นจากการสำรวจความเห็นของนักธุรกิจทุกประเภท ทุกขนาดทั่วประเทศ รวม 1,789 ราย ว่า ดัชนี KTBI ประจำไตรมาส 2 ปี 2553 ที่สำรวจในช่วงเดือน มิ.ย. ปรับตัวเพิ่มขึ้นจากระดับ 53.83 ในไตรมาสก่อน เป็น 55.54 และเป็นระดับสูงสุดในรอบ 6 ปี นับจากไตรมาส 2 ปี 2547 หลังจากลดลงชั่วคราวในไตรมาสก่อน จากความกังวลเรื่องการชุมนุมทางการเมือง ขณะที่ปัจจัยอื่น ๆ ยังคงแข็งแกร่งจึงสามารถฟื้นความเชื่อมั่นให้กลับคืนมาได้ โดยเฉพาะการส่งออกที่ขยายตัวในอัตราสูงอย่างต่อเนื่อง ทำให้ภาคการผลิต การจ้างงาน การลงทุน และการบริโภคภายในประเทศ ขยายตัวตาม
นอกจากนั้น ผลการสำรวจครั้งนี้ยังพบว่า ความเชื่อมั่นที่มีต่อองค์ประกอบทุกด้านของดัชนี KTBI ได้แก่ ด้านภาวะธุรกิจโดยรวม ภาวะตลาด การผลิตและการลงทุน ต้นทุนการผลิต และภาวะการเงิน ต่างปรับสูงขึ้น อย่างไรก็ตาม ความเชื่อมั่นด้านภาวะต้นทุนการผลิตยังคงต่ำกว่าระดับปกติ เนื่องจากความกังวลเรื่องการเพิ่มขึ้นของราคาน้ำมัน ค่าจ้างแรงงาน และอัตราดอกเบี้ยเป็นสำคัญ
นางพัชรศิริ กล่าวว่า ผลการสำรวจความเชื่อมั่นของนักธุรกิจที่มีต่อภาวะธุรกิจในอนาคตอีก 3 เดือนข้างหน้า ปรับสูงขึ้นจาก 53.91 ในไตรมาสก่อน เป็น 56.31 และสูงสุดในรอบ 6 ปี นับจากไตรมาสที่ 2 ปี 2547 เนื่องจากปัจจัยบวกที่สำคัญ คือ การที่เศรษฐกิจไทยในไตรมาสแรกขยายตัวสูงถึง 12% และการส่งออกซึ่งเป็นตัวขับเคลื่อนสำคัญ ยังคงมีแนวโน้มขยายตัวสูงต่อเนื่องขณะที่เหตุการณ์จลาจลกระทบต่อการบริโภคและการลงทุนน้อยกว่าที่คาด ส่งผลให้หลายหน่วยงานปรับประมาณการการขยายตัวของเศรษฐกิจไทยในปีนี้เพิ่มขึ้น